ตลาดหุ้นเอเชียเช้านี้ผันผวน นลท.จับตาเจรจาการค้าสหรัฐฯ-จีนใกล้ชิด
ตลาดหุ้นเอเชียเช้านี้ผันผวน นลท.จับตาเจรจาการค้าสหรัฐฯ-จีนใกล้ชิด
30 ม.ค. 2562

ผู้สื่อข่าวรายงานว่า ตลาดหุ้นเอเชียเคลื่อนไหวทั้งในแดนบวกและลบเช้านี้ ขณะที่นักลงทุนจับตาผลการเจรจาการค้าระหว่างสหรัฐกับจีน รวมถึงผลการประชุมนโยบายการเงินของธนาคารกลางสหรัฐ (เฟด)
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 20,701.62 จุด เพิ่มขึ้น 36.98 จุด, +0.18%
ดัชนี SSE Composite ตลาดหุ้นจีนเปิดวันนี้ที่ 2,584.75 จุด ลดลง 9.50 จุด, -0.37%
ดัชนี HSI ตลาดหุ้นฮ่องกงเปิดวันนี้ที่ 27,571.41 จุด เพิ่มขึ้น 39.73 จุด, +0.14%
ดัชนี TAIEX ตลาดหุ้นไต้หวันเปิดวันนี้ที่ 9,915.97 จุด ลดลง 15.62 จุด, -0.16%
ดัชนี KOSPI ตลาดหุ้นเกาหลีใต้เปิดวันนี้ที่ 2,183.49 จุด เพิ่มขึ้น 0.13 จุด, +0.01%
ดัชนี FTSE STI ตลาดหุ้นสิงคโปร์เปิดวันนี้ที่ 3,188.43 จุด เพิ่มขึ้น 0.74 จุด, +0.02%
ดัชนี FBMKLCI ตลาดหุ้นมาเลเซียเปิดวันนี้ที่ 1,689.69 จุด ลดลง 0.72 จุด, -0.04%
ด้านนายหลิว เหอ รองนายกรัฐมนตรีจีน จะเข้าเจรจากับ นายโรเบิร์ต ไลท์ไฮเซอร์ ผู้แทนการค้าของสหรัฐ (USTR) พร้อมด้วยนายสตีเวน มนูชิน รัฐมนตรีคลังสหรัฐ ในวันที่ 30-31 ม.ค. โดยทั้งสองฝ่ายคาดหวังที่จะบรรลุข้อตกลงทางการค้าก่อนเส้นตายวันที่ 1 มี.ค. ซึ่งหากจีนและสหรัฐฯไม่สามารถตกลงกันเกี่ยวกับแนวทางแก้ไขปัญหาที่ถาวร ประธานาธิบดีโดนัลด์ ทรัมป์ ก็จะเดินหน้าเพิ่มการเรียกเก็บภาษีนำเข้าต่อสินค้าจีนมูลค่า 2 แสนล้านดอลลาร์ สู่ระดับ 25% จากเดิม 10% ในขณะนี้
ขณะที่ เจ้าหน้าที่ในทำเนียบขาวระบุว่า การประชุมครั้งนี้มีวัตถุประสงค์เพื่อบรรลุเป้าหมายการเปลี่ยนแปลงโครงสร้างของจีนที่มีผลกระทบต่อการค้าระหว่างสหรัฐกับจีน พร้อมระบุว่าทั้งสองฝ่ายจะหารือถึงคำมั่นสัญญาของจีนที่จะซื้อสินค้าและบริการเป็นจำนวนมากจากสหรัฐ เพื่อลดการขาดดุลทางการค้าที่สหรัฐมีต่อจีน
นอกจากนี้ นักลงทุนยังระมัดระวังการซื้อขายก่อนที่จะรู้ผลการประชุมนโยบายการเงินของเฟดในวันนี้ตามเวลาสหรัฐ ขณะที่นักวิเคราะห์คาดการณ์ว่า เฟดจะคงอัตราดอกเบี้ยในการประชุมครั้งนี้ และคาดว่าเฟดจะทำการตัดสินใจเกี่ยวกับกำหนดเวลาในการยุติการปรับลดการถือครองพันธบัตรในงบดุลของเฟด